Ellen Fischer

Ellen (Eline) Kathrine Agathe Fischer (født 7. august 1889 i Kornerup og opvokset i Gudbjerg på Fyn, død 27. marts 1966 i Ordrup) var en dansk maler og tegner. Hendes forældre var sognepræst Jens Theodor Kragh og Marcelline Edle (Eline) Ludovica Hertel.

Ellen Fischer giftede sig med billedhuggeren Adam Fischer 1915. Datteren, keramikeren Tora Garde, blev født 1923.

Uddannelse 

 1906-1907 Teknisk Skole i Odense
 1908 Dimitteret af maleren Agnes Jensen til Kunstakademiets malerskole for Kvinder
 1912 Forlader Kunstakademiet.
 1913-1914 Académie Ranson, Paris, lærer Maurice Denis
 1917-1919 Académie Moderne, Paris, lærer André Lhote

Rejser og udlandsophold 

 1911,1913 Færøerne og Island
 1912 Schweiz, Firenze, Rom
 1913-1933 Bosat i Paris, bl.a. i eget hus i forstaden Arcueil
 1915 Italien
 1924 Grækenland
 1928 London
 1931 Spanien, Mallorca Arbejdsophold i flere måneder
 1933 Algeriet Tremåneders arbejdsophold
 1938 Sydfrankrig
 1939 Egypten og Grækenland
 1951 Sicilien
 Herefter adskillige rejser til Norge

Uddannelse og kunstnerisk virke 
Ellen Fischer gik på Kunstakademiets malerskole for kvinder, og et fotografi fra 1911 viser eleverne ved skolens julegilde. På billedet ses Ellen, dengang med efternavnet Kragh, sammen med blandt andre maleren Ebba Carstensen. Malerne Astrid Holm, Yrsa Hansen og Kamma Thorn, senere gift Salto, var også blandt de studerende, og det er interessant at bemærke den videre skæbne for nogle af de kunststuderende. De kvinder, der ikke giftede sig, skabte sig trods samfundsmæssige forhindringer karrierer af forskellig art - det var Astrid Holm og Ebba Carstensen, som udviklede sig til modernistiske og nyskabende malere. Yrsa Hansen giftede sig med maleren Vilhelm Lundstrøm og indstillede herefter sit arbejde med kunst. Kamma Thorn giftede sig med keramikeren og grafikeren Axel Salto og indstillede sit arbejde med kunst i en længere periode. Ellen Kragh giftede sig med billedhuggeren Adam Fischer, og hun opgav ikke kunsten, men indstillede sig på at træde i baggrunden.

Rejser og udlandsophold 
Ellen Fischer var særdeles berejst, og både for hendes kunst og for hendes private liv fik rejserne stor betydning. Undervejs studerede hun på forskellige kunstskoler, bl.a. i Paris, hvor hun mødte Adam Fischer. De giftede sig i Danmark 1915 og købte året efter hus i Arcueil, en forstad til Paris. Sammen med Adam Fischer og fra 1923 med datteren Tora befandt hun sig på arbejdsophold skiftende steder i Europa. Her arbejdede hun med både maleri og tegning, og hendes motiver var landskaber, huse, træer og nature morte. Hun studerede andre kunstneres billedopbygning, og blev optaget af Cezannes, Bonnards og Pissarros anvendelse af farven.

I Paris opholdt kunstnere fra Danmark sig i længere perioder i 1920´erne. Der var eksempelvis tale om, udover Ellen Fischer og Adam Fischer, malerne Franciska Clausen, Anna Klindt Sørensen og Georg Jacobsen samt billedhuggeren Johannes Bjerg. Paris var dengang et centrum for internationale kunstneres studier, udvekslinger af synspunkter og daglige liv.

Konstruktiv billeddannelse 
Interessen for billedopbygning blev særligt stimuleret ved mødet med den mexicanske maler Diego Rivera, som hun traf på André Lhotes skole i vinteren 1918-1919. Diego Rivera (1886-1957) stiftede under sit ophold i Paris bekendtskab med kubismen og udviklede teorier om en naturalistisk kunst baseret på et konstruktivt grundlag. 1921 vendte han hjem til Mexico og arbejdede på at forene den moderne kunst med inspiration fra præcolumbiansk kultur.

Mødet med Riveras konstruktive idéer fik stor betydning for ikke blot Ellen Fischer, men også Adam Fischer og arkitekten og maleren, professor i billedteori i Norge, Georg Jacobsen.

Tydeligt ses påvirkningen med den konstruktive billedopbygning i Ellen Fischers rumlige forarbejder til malerier, som eksempelvis til oliemaleriet af Ellen og Adam Fischers hus 17. avenue du Dr. Durand, Arcueil, Seine. Oliemaleriet tilhører Randers Kunstmuseum og betegnes som et eksperiment med såkaldt "kugleperspektiv" - en konstruktionsmetode, der blev debatteret i kredsen omkring Diego Rivera.

De sene år 
I 1934 flyttede Ellen Fischer sammen med familien tilbage til Danmark, til fast adresse på Femvejen 2, Charlottenlund. Det var en nu fredet arkitektonisk perle af en funktionalistisk villa, tegnet af vennen, maleren Georg Jacobsen. Herfra kendes nogle af hendes malerier og tegninger, interiører og billeder fra haven. Ægteparret forsatte med at rejse, fortrinsvis i Norge, og fra rejserne kendes en stor del af hendes tegninger.

Udstillinger 

 1909, 1921, 1923.1924, 1941,1942 Kunstnernes Efterårsudstilling
 1909 De Unge Kunstneres Forbund, Den Fries Udstillingsbygning
 1911 Foreningen Ung Kunst
 u.å. Salon des Tuileries, Paris
 u.å. Salon des Artistes Indépedants, Paris
 1944 17 danske Kunstnere, Fischer og Krarup, København

Separatudstillinger 

 1923 Galerie Dominique, Paris
 1925 "Kunstboden", København
 1933 Galerie Berthe Weill, Paris
 1940 Fischer og Krarup
 1950, 1957 Kunstnerforbundet, Oslo (sammen med Adam Fischer)
 1957 Erling Haghfelt, København
 1964 Bachs Kunsthandel, København (sammen med keramikeren Tora Garde)

Værker i offentlig eje 
 1919 Randers Kunstmuseum: Huset i Arcueil
 ca. 1919 Randers Kunstmuseum: Græskarplante
 Den Kongelige Kobberstiksamling, Statens Museum for Kunst: Tegninger

Referencer

Kilder 

 Inge Vibeke Raaschou-Nielsen: København / Paris / Retur . Omkring Ellen og Adam Fischer. Udstillingskatalog udgivet af Statens Museum for Kunst og Randers Kunstmuseum 1982. 
 Hanne Abildgaard: "Tidlig Modernisme", bd. 6 af Ny Dansk Kunsthistorie. Hovedredaktør Peter Michael Hornung. Udgivet af Forlaget Palle Fogtdal A/S, København, 1994. 
 Hanne Abildgaard: Astrid Holm & Co, s. 73. Red. Sidsel Maria Søndergaard. Udgivet af Øregaard Museum 2019.

Eksterne henvisninger 
 Inge Vibeke Raaschou-Nielsen: 
 Inge Vibeke Raaschou-Nielsen i København / Paris / Retur Omkring Ellen og Adam Fischer. Udgivet af Statens Museum for Kunst og Randers Kunstmuseum 1982. 
 

Kvindelige kunstnere fra Danmark
Tegnere fra Danmark